Pensionistët dhe ushtrimet fizike 
Këshilla e një shoqate britanike është se nuk është kurrë tepër vonë për të filluar aktivitetet fizike
Shëtitjet në natyrë, ngjitjet me litar, madje dhe vallëzimi zumba po shihen nga pensionistët britanikë si mënyra mjaft të mira për të qenë në formë gjatë vitit 2013. Ushtrimet fizike konsiderohen jetike për shëndetin e mendjes dhe të trupit jo vetëm për të rinjtë. Në Britani, ndërsa mosha mesatare e shoqërisë është gjithmonë në rritje, këshilla e një grupi të rëndësishëm bamirësie është që nuk është kurrë tepër vonë për të filluar. Është një pasdite shumë e ftohtë në Londër, por në studion e argëtimit të kësaj qendre atmosfera po fillon të nxehet. Këtu mosha mesatare është mbi gjashtëdhjetë vjeç dhe aktivitetet e tilla po bëhen gjithnjë e më të pëlqyera në Evropën Perëndimore, veçanërisht në Britaninë e Madhe, ku problemet që lidhen me mbipeshën i kushtojnë Shërbimit Shëndetësor Kombëtar rreth 5 miliardë dollarë në vit. Sipas një studimi të Universitetit Southampton, "humbja e peshës tek të moshuarit mund të zvogëlojë rreziqet e diabetit, artritit, sëmundjeve kardiovaskulare, si dhe përmirëson mirëqenien në përgjithësi". Studimi shton se edhe tek njerëzit e shëndetshëm aktiviteti fizik sjell përfitime të rëndësishme si forcimi i muskujve dhe shtimi i rezistencës fizike. “Age UK”, shoqata bamirëse për të moshuarit më e madhe në Britani, organizon aktivitete të tilla për të bindur njerëzit mbi pesëdhjetë vjeç të jenë më aktivë. Kryetarja e shërbimeve të mirëqenies, Emma Spragg, thotë se organizata po bëhet gjithnjë e më popullore. Shoqata Age UK punëson instruktorë fizikë në mbarë vendin për të përhapur programet e saj me ushtrime, duke argumentuar se obeziteti tek të moshuarit është një sëmundje komplekse që po bëhet gjithnjë e më e zakonshme në shoqërinë e sotme jo shumë aktive. Të qenit aktivë në moshë të hershme e bën më të lehtë përballimin e ushtrimeve fizike në moshë më të vjetër, veçanërisht në qoftë se puna juaj ju bën të rrini ulur gjatë gjithë ditës. Jose Stockman, një administratore e shërbimit civil në pension, është 79 vjeç dhe është ky aktivitet e ka bindur se ushtrimet ndikojnë shumë tek mirëqenia e njerëzve. Inxhinieri në pension 78-vjeçar, Roy Paxman, është burri i vetëm në kursin e sotëm, por ai është mjaft i lumtur që rrethohet nga këto zonja. Organizata Age UK thotë se është e vështirë të bindësh burrat e moshuar për të marrë pjesë në kurse stërvitore. Gratë nuk duken shumë të habitura nga ky fakt. Disa prej tyre besojnë se kjo ndodh për shkak se burrave shpesh nuk u pëlqen të provojnë aktivitete të reja. Është diçka e këndshme dhe argëtuese, por të gjithë këtu e dinë se kryerja e ushtrimeve është diçka serioze, veçanërisht në qoftë se ata duan të mos përjetojnë problemet e moshës.